Leon van Nierop se resensie: Let him go | Maroela Media
Hierdie pragrolprent begin bedrieglik eenvoudig sonder om te waarsku wat kom! 'n Ouerige egpaar, die gesaghebbende Kevin Costner en ewe sterk Diane Lane, verloor hul geliefde perdry-seun. Sy weduwee (en haar seuntjie) trou met die verkeerde man, en Oupa en Ouma besluit om hul kleinseun se gaan red. Maar hulle loop hulle in 'n addernes vas soos jy lanklaas op die silwerdoek gesien het. Meer wil mens nie verklap nie, behalwe om te waarsku dat daar nogal erge geweld is wat jou onverhoeds kan betrap.
Maar origens is dit aanvanklik 'n rustige film wat die skoonheid van Amerika vier en die liefde tussen twee mense vasvang.
Weet net, as hierdie rustige rolprent eers spoed opgetel het, laat hy jou nie weer los nie. Skote klap, byle kap, mense bloei en die duiwel self bars op die aarde los. As jy al ooit in jou lewe 'n bose vrou gesien het, is dit Lesley Mannville as 'n ma uit die hel. Sy beheer haar seuns met 'n ysterhand en sal tot die dood veg om die kleinseun te behou wat nie eers aan haar behoort nie.
Maar met Kevin Costner in beheer, ondersteun deur 'n ystervrou wat by hom staan, moet dinge reg uitloop. Of sal dit? Dan daag 'n wilde Indiaanse seun onverwags op.
Jy kan 'n dag hiervoor opsy sit. Onthou, dit wys slegs in fliekteaters en sal jou die moeite loon om te gaan kyk.